Twee SA’ners vas oor homoseksualiteitArgieffoto Twee Suid-Afrikaners is in Dar es Salaam in Tanzanië in polisieaanhouding en word ondervra nadat hulle na bewering homoseksualiteit bevorder het. AP het Donderdag berig die twee is deel van ŉ groep van 12 mans, insluitend ŉ man van Uganda en nege mans van Tanzanië, wat by ŉ hotel in die stad in hegtenis geneem is. Plaaslike polisiebeamptes is tans besig om bewyse te versamel om strafregtelike aanklagte teen die mans aanhangig te maak. Homoseksualiteit is teen die wet in Tanzanië en is ŉ oortreding van ŉ wet uit die koloniale era wat seksdade “teen die orde van die natuur” verbied. Seks tussen mans is strafbaar met tronkstraf wat kan wissel van 30 jaar tot lewenslank. Tanzaniese owerhede het verskeie maatreëls ingestel in ŉ poging om homoseksualiteit in die land uit te roei. In September 2016 het die regering tydelik sy MIV/vigs-uitreikprogramme wat homoseksuele mans bedien beëindig. In Februarie is 40 private gesondheidsentrums wat vigs-behandeling verskaf toegemaak nadat hulle daarvan beskuldig is dat hulle dienste aan homoseksuele mense lewer.